Iparraldeko Eusko Ikaskuntzaren biltzar nagusia Donibane Lohitzunen egin da | EUSKO DIASPORA\nMartxoaren 30ean , 10 :30 iragan da Eusko ikaskuntza Iparraldeko biltzar nagusia, Donibane lohitzuneko herriko etxeko kontseilu gelan. Donibane Lohitzuneko auzapeza, Jean-Francois Irigoyen eta bere bi autsetsiak, Pello Etcheverry et Gaxuxa Elhorgak bileran parte hartu dute.\nEguzki Urteaga, Iparraldeko lehendakari ordeak, Donibane Lohitzuneko Herriko etxearen eta EuskoIkaskuntzaren arteko harremanaren sendotzearen asmoa azaldu du, oroitaraziz Eusko Ikaskuntzaren helburua Euskal Herria maite duten eta haien lanaren bidez haien kultura eta nortasuna sendotu eta lagundu nahi duten pertsonen batzea dela.\nEspiritu honetan, parte hartuko du atzo eta gaurko jakintza, ikerkerkuntzak zabltzean Euskal nortasuna garatzeko gisan.\nHorretarako elkarteak Donibaneko Herriko etxearekin lankidetzan, ekintza ezberdinen antolaketan eta sorkuntzan parte hartuko du. Horiek datozen ardatzen inguruan eginen dira :\nBere sare eta kideak inplikatzen dituen kolokio, jardunaldi eta hitzaldi ziklo bat.\nDokumental eta video emanaldiak\nDantza eta musika emanaldien antolakuntza.\nMusikaz sari baten sorrera.\nBeste ekintza batzu antolatuko dira lankidetzan ere bai.ekintza horiek ondoko tematiketaz eginen dira: itsasoa, dantza, musika eta Euskal diáspora.\nJean-Francois Irigoyen, alkateak, Eusko Ikaskuntzarekin lan egitearen interesa eta poza goraipatu du.\nOndotik biltzar nagusia hasi da eta joan den urteko biltzar nagusiaren akta onartua izan da.\nArgitxu Etxandik, ondoko 2018ko bilana aurkeztu du:\nAurten Eusko Ikaskuntzak 25 urte ospatzen zituenez, 2018ko helburua minimoan 25 ekitaldiren antolatzea zen 25 urte ospatzen genituelako. Helburu hori gainditu dugu, hala nola 23 hitzaldi antolatuak izan dira eta horrez gain, 2 foro, kongresu 1, sari emate 1 eta jardunaldi 1 antolatu dira. Orotara aurten eusko ikaskuntzak 30 ekintza baino gehiago antolatu edo parte hartu du.\n23 hitzaldi izan dira orotara.\nHaietariko gehiengoak baionan antolatu dira eta bereziki Baionako Euskal museoan, hitzarmen bat dugulako erakustokiarekin eta harrera oso ona dugulako beti. Han iragan dira 19 ekintza. 14 hitzaldi eta 5 filmemanaldi. Hitzaldietariko 4 euskaraz eman dira. Filmemanaldietariko 4 euskaraz izan dira eta haietariko 3tan egileak etorri dira gauladian parte hartzera.\nBestalde aurten lokala asko baliatua izan da beste elkarteengandik eta guk bi ekitaldi antolatu ditugu bertan Eusko diáspora gaualdia eta Baionako Sariak ( berantago aipatuko ditudanak).\nBestalde Baiona eta euskal museoa aipatzen dugunez, eusko Ikaskuntza Iparralderen 25 urteak ospatu ditugu, irailaren 29an. Jean Mixel Larrasquet-i homenaldia egiteko parada izan dugu bertan kantuz Jean-Mixel Bedaxagar-ren parte hartzearekin eta Viviane Delpechek Eusko Ikaskuntza Iparralderen istoriaz eman du hitzaldi bat. Ekimenak jende frango bildu ditu eta 40 pertsona inguru egon dira gurekin bazkaltzeko.\nEta bistan dena Baionan iragan da aurten iragan den 18. Kongresuaren lehen alea, urriaren 5ean. Eusko Ikaskuntzak Euskal Herri egonkor baten eszenario ezberdinak irudikatu ditu. Euskal gizartea proiektu horren bihotzean planteatua izan da. Bertako aktoreak, gizarte zibileko administratzaileekin lankidetzan gai zehatzak eta galdera idekiak proposatuak izan dira. Horiek Euskal Herri osotik (EAE, NAfarroa, Iparralde eta Diaspora) etorritako aditu eta ez adituekin batera eramandako foro ezberdinetan landuak izan dira ausnarketa oinarriak planteatu dituzte.\nBaionako Eusko Ikaskuntzako XVIII. Kongresoaren idekierak jardunaldi horietan bildu diren ausnarketa eta analisiak aurkeztuko ditu.\nEgitarauak beste 4 eremuen bildumen aurkezpenetaz, Jean-Pierre Claveranne Irakaslearen hitzaldi bat eta mahai inguru batez osatua izan da. Jean Pierre Claveranne, Lurraldea globalizazioari eta munduaren aldaketei ihardukitzaileaK hitzaldi eman du. Eta arratsaldean mahai inguru bat iragan da Zahartzea, ezagutza eta lurraldetasuna, beste erronken artean tematikaz, Juliette BERGOUGNAN, Michel BERHOKOIRIGOIN, Ane BUSTINDUY, eta Javier ECHEVERRÍA EZPONDArekin. Kongresuak 150 pertsona baino gehiago bildu ditu. Eta haien artean 40 gazte Etxepare lizeotik etorriak haien erakasleekin.\nAurten bi filmemanaldi eman dira, Neskatoak eta Estitxu. Bietan egileak etorri dira eta ondotik publikoarekin eztabaidatu dute. Estitxu filmaren kasuan Nahia Robles kantaria ere hor genuen eta Estitxuren kantu bat eskaini zuen publikoari.\nBestalde Biarritzen antolatu dugu Euskara zerbitzuarekin lankidetzan Euskara ikastetxetik plazara foroa. Horretan Eguzki Urteaga, Paula Kasares eta Urko … parte hartu zuten, seaska, biga bai, Euskal haziak, Erabil eta euskal erakaskuntzako aktore ezberdinek. Foro horrek beste bi bultzatu ditu geroztik: bat Bidarrain iragan dena azaroaren 14ean eta bestea pasa den astean iragan dena Hendaian.\nEta urtero bezela Biarritzeko hiriko bekak eman ditugu ikerle gazteei, hori irailaren 1ean iragan da Biarritzeko mediatekan.\nBarkoxen ere antolatu da lan egun bat, “Kanpañaren garapen ekonomikoaren aldeko tresnak” izenburu pean. Jardunaldiak 30 pertsona inguru bildu ditu goizean eta arratsaldean iragan den mahai inguruak 50 pertsona baino gehiago bildu ditu. Horretan Michel ETCHEBEST, Sylvie DURRUTY, Bernard UTHURRY, Mathieu POURRILLOU, Jean-Jacques ETCHEBERRY, AIBA eta AZIA alkarteak parte hartu dute, eztabaida Pantxika Maitiak kudeaturik.\n2018ko Baionako Sariak:\nAurten Eusko Ikaskuntza eta Baionako herriko etxeak osatzen eta epe luzerako segida batean sartzen diren lanak sariztatzea erabaki du :\nOhorezko jean-Mixel Larrasquet Saria Kepa Akixori emana izan zaio, Zigor artista izenaren pean zizelkari, margolari eta argazkilariari.\nKultur tesi saria Viriginie Brillant etchemaiteri eskainia zaio La Perspective transfrontalière de l’emploi dans l’Eurorégion Aquitaine-Euskadi- lanarentzat\nEta azkenik bideo dokumental saria Mai da Bai (eta ezetzik ez dago) filmari eskainia zaio, Imanol Eppherre, Eider Ballina Mondragon et Anne Baskaran egilei.\nSarien emanaldien zeremonia pasa den ostiralean abenduaren 14ean iragan da Baionako herriko etxeko saloi handian, 80 pertsona baino gehiago bildu ditu ekimenak. Eguzki Urteaga eusko Ikaskuntza Iparraldeko lehendakariak hitza hartu du zeremoniaren hasteko herriko etxea eta Eusko Ikaskuntzaren arteko lankidetza aipatzeko. Ondotik Baionako udaleko kultur arduraduna denak hitza hartu du Eusko Ikaskuntzak eta udalak elkarrekin burutatako ekimenen garrantzia azpimarratuz. Anne-Marie Galé Eusko Ikaskuntza Iparraldeko komunikazio lehendakari ordeak Zigor-en lana aurkeztu du eta saria osatzen zuten bi Goicoechea buztin lorontzi oparitu zaizkio.\nBukatzeko Argitxu Camus Etchecopar, Euskararen eta goimaialako ikasketen lehendakari ordea denak Mai da Bai dokumentalaren aurkezpena egin du eta Anne Baskaran egileetarikoari eskaini dio.\nBukatzeko Jean-Claude Larronde diru zainak kontuak azaldu ditu.\nBilana eta kontuak onartu ak izan dira.\nPello Etcheverry-k hartu du hitza berriz oroitarazteko hitzarmenaren sendotzea eta EuskoIkaskuntzarekin lan egiteko gogoa azpimarratuz.\nHerriko etxeak zintzur bustitze bat eskaini du eta ondotik kideak Maitena trinketera jatera joan dira Gaxuxa Elhorga autetsiarekin.


Katedra - Wikipedia, entziklopedia askea.\nKatedra (latinez: Cathedra, "aulki", antzinako grezierazko καθέδρα, kathedra, "eserleku"tik ekarria) erromatarren aulkia izan zen, antzinako greziarren klismos aulkiaren ereduaren arabera egina, baina hura baino sendoagoa eta astunagoa. Hasierako kristauen elizetan aldarearen atzean jartzen zen katedra, apezpikuaren trono gisa. Geroago apezpikuaren eliza nagusiari katedrala izena ematen zitzaion. Ex cathedra (“eserlekutik edo tronotik”) esapidea erabili izan du Eliza Katolikoak Aita Santuak fedeaz eta moralaz agerpen gorenak egiten dituenean.\nLos Angelesko katedralaren katedra modernoa.\nIzena handik kargu zibiletara pasa eta, Espainiako unibertsitateetan eta bigarren hezkuntzako ikastetxe publikoetan, goi mailako irakasle kargua adierazteko erabiltzen baitute. Horrelako karguen titularrei katedradun esaten zaie.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013-7-21 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nAzken aldaketa 12 abendua 2019(e)an, 19:27(e)tan\nOrriaren azken aldaketa: 12 abendua 2019, 19:27.


Elkarrekin Podemosek 'bere eskuetan dagoena' egingo du Gobernu egonkorraren alde\nLander Martinezek ez dio "zapi berorik" jarri nahi izan hauteskundeetako emaitzei. Argazkia: EFE\nElkarrekin Podemosek Diputatuen Kongresuan dituen hiru diputatu hautetsiek "euren esku dagoen guztia" egingo dute Gobernu "egonkorra eta aurrerakoia" osatzeko, eta uste osoa dute Unidos Podemos barruan duen Exekutiboak "eraginkortasun handiagoa" izango duela.\nLander Martinez Ahal Duguko idazkari nagusi eta Elkarrekin Podemoseko bozeramailea Bilbon izan da astearte honetan, eta joan den igandeko hauteskunde orokorren emaitzak aztertu ditu Isabel Salud Ezker Anitza-IUko buruzagiarekin batera.\nMartinezek "kezkatuta" agertu da azaroaren 10eko emaitzekin; haren ustez, "gobernagarritasun zaileko egoera bat marraztu dutelako, eta eskuin muturra indartsuago atera da". Pedro Sanchez hautagai sozialistari leporatu dio "demokrazia osoa ahultasun handiagoko egoera batean jarri" izana.\nHorren harira, Pedro Sanchezek "kontuak eman" behar dituela adierazi du, izan ere, hauteskundeak deitzeko erabakiak, "gobernagarritasunari mesede egin beharrean, izugarri zailtzen du", eta horrek erakusten du "arduragabekeria" izan zela hautetsontzietara deitzea, eta "porrot" egin duela "aurkarien kontura indartu nahi izatean".\nLander Martinezek ez dio "zapi berorik" jarri nahi izan hauteskundeetan jasotako beherakadari, eta emaitza Elkarrekin Podemosek erabiltzen zituen "aurreikuspenekin" bat datorren arren, diputatu bat galtzeak "galera" izaten jarraitzen duela adierazi du, "Euskadi Kongresuan defendatzeko pertsona bat gutxiago dugulako".\nElkarrekin Podemosen boto galera ez dela "bereziki esanguratsua" esan du, eta emaitzek "Euskadin sendotasunez espazio politiko bati eusten diotela" gaineratu du.\nElkarrekin Podemos idazkari nagusi ohia


Osteguna, 28 Ekaina 2018 20:25\nErnesto Gascok alkateordeak kontrakoa titularra eman badu ere, Donostiako Udalak ez du berehala onartuko Eusko Legebiltzarrak hartu duen erabakia, udaletxeei ekipamendu komertzial handien eraikitzea eteteko eskatzen diena. Eusko legebiltzarrak insitutzio publikoei eskatu die Plan Orokorrak ez aldatzeko, ez rekalifikaziorik onartzeko eta ezta beste edozein neurri hartzeko establezimendu komertzialak handitu edo irekitzea baimenduko duena; berau erregulatuko duen araudia onartu arte. Donostiako Udalak Belartza Goiko gune naturala “Barakaldo” edo “Morea” batetan bilakatu nahi du, frankizia eta multinazionalen pabeiloi erraldoiak aurreikusten duen makropoligono komertzialarekin. Horretarako, landa gunea zoru komertzialean bilakatzeko rekalifikatzen saiatzen ari da Hiria Antolatzeko Plan Orokorralren Aldaketaren bitartez, pasa den ekainaren 14ean Eusko Legebiltzarrak Belartzako HAPOA ez dago onartua eta honen moldaketan lanean ari den bakarra promotora pribatua da, Mercadona irregulartasun eta ilegalidadez josita eraiki zuena promotora bera, ingurugiroaren zainketarako neurriei muzin egin ziena. Gaur egun Donostiako Udalean ez dago ezertxo ere onartua Belartza 2ren inguruan eta beraz, Eusko Legebiltzarrak eskatutakoari jarraitzen, Belartza 2 egiteko planeamendua ETEN BEHARKO LUKETE.


Malen Amenabar Bizkaiko Bertsolari Txapelketaren Udaberriko fasean arituko da Derion - Aikor.eus\nAikor aldizkaria 2018-03-21 09:49\nBizkaiko Bertsolari Txapelketaren Udaberriko fasea apirilaren 14tik maiatzaren 26ra jokatuko da. Orotara 78 bertsolarik eman dute izena eta 13 saio egongo dira. Bertsolari horien artean, Malen Amenabar Larrañaga larrabetzuarra dago.\nLarrabetzukoa apirilean 15ean, 17:30ean, Derioko Gurea Aretoan egingo den saioan arituko da. Berarekin batera, hauek ibiliko dira oholtzan: Aissa Intxausti Aburruza (Lekeitio) Enare Muniategi Etxabe (Gautegiz-Arteaga) Iñigo Kortazar Elias (Algorta) Koldo Gezuraga Seijido (Gernika-Lumo) eta Mikel Retolaza Etxebarria (Busturia).\nUdaberriko fasetik puntuazioz sailkatuko dira Udagoieneko fasera. Hori urrian hasiko da eta bost kanporaketa, hiru finalaurreko eta finala edukiko ditu. Kanporaketetara 2014an finalista izandakoak batuko zaizkie Udaberriko fasetik sailkatuei. Fase horretan guztira 30 lagunek hartuko dute parte. Finalaurrekoetan, berriz, 2016an finalista izandakoak sartuko dira.\nUdaberriko faseko sarrerak txarteldegian erosi beharko dira, ez direlako aurretiaz salduko. Txarteldegia saioa hasi baino ordu erdi lehenago zabalduko da. Sarrerak hiru eurotan ipiniko dira salgai, baina bazkideek euro bi ordainduko dute. Hamasei urtetik beherakoak doan sartuko dira aretora.\nBestetik, aipatu beharra dago, 2016an, Etxahun Lekue Etxebarria larrabetzuarrak Bizkaiko Bertsolari Txapelketa irabazi zuela. Eta aurtengo txapelketaren talde teknikoan beste larrabetzuar bi egongo direla: Joseba Etxebarria Uriarte, talde antolatzailean; eta Leire Etxebarria Gaztelu, epaile taldean.\n2018ko Bizkaiko Bertsolari Txapelketak hainbat helburu ditu, besteak beste, bertsogintzaren oinarria finkatzea eta garatzea, komunitate euskaldunari eta euskal kulturgintzari ekarpena egitea, jendarte anitzaren isla izatea, Bizkaiko bertsolaritza azeleratzea eta Bertsozale Elkartearen lana jendarteratzea.


Suziri - Vikidia\nAntza denez, suziriak Txinan asmatu ziren XIII. mendean, arma modura erabiltzeko; suziri horiek bolboraz beteta zeuden banbuzko ontziez eginda zeuden. Geroago, metalez egiten hasi ziren.\nOrrialdearen azken aldaketa: 19 otsaila 2021, 14:39.


Bacardí eraikina - Wikipedia, entziklopedia askea.\nKoordenatuak 23° 08′ 20″ N, 82° 21′ 26″ W / 23.13889°N,82.35722°W / 23.13889; -82.35722\nBacardí eraikina Habanako Habana Zaharrean dagoen eraikin enblematikoa da. Art Déco estilokoa, 1930ean bukatu zen, une hartan hiriko egitura garaiena izanik.\nBacardí ron-konpainiak, Facundo Bacardí Massó katalanak sortutakoa, eraikin honen zuzendaritza hiru arkitektoei eman zien: Rafael Fernández Ruenes, Esteban Rodríguez Castell eta José Menéndez. Lana, bost urte ondoren, 1930ean bukatu zuten. Dorrea Las Murallas izeneko antzinako Habanako auzoan eraiki zen; hantxe konpainiaren bulego nagusiak zeuden. Behin eraikita, Bacardík solairu batzuk hartu zituen eta gainontzekoak konpainia desberdinei alokatu zien. Egoera hori Kubako Iraultzarekin aldatu zen. Gobernu berriak kanpoko konpainiak nazionalizatu zituen eta guztiek Kuba utzi zuten; Bacardí enpresak konkretuki Miamira joan zen, 1963an. Hortik aurrera dorrea bulego-eraikina bezala gelditu zen. 90. hamarkadan Habana Zaharra berreskuratzeko proiektu ugari jarri zen martxan, tartean dorre honen berreskuratzea. Proiektua Oficina del Historiador de la Ciudad edo Hiriaren Historialariaren Bulegoaren lana izan zen eta gaur egun bertan daude haien bulegoak jatetxe eta erakusketa areto batekin. Goiko partetik hiriaren ikuspegi ederra dago.\nBacardí eraikina, 2016an\nEraikuntza altzairuzko eta hormigoizkoa da. Fatxadak, bestetik granito naturalez, terrakotaz eta ladreilu prentsatuez egina dago. Egiturak erdiko gorputz eskalonatua erakusten du. Goian, eraikinaren puntan, brontzezko konpainiaren anagrama den saguzarra dago. Saguzarra beirazko poliedro baten gainean dago eta gauean barrutik argitzen da.\nEraikinaren barrualdea oso aberatsa da, batez ere marmolei, urrezko kapitelei eta, orokorran, ikusten diren arte-lan guztiei esker. Barruko espazioek handitasuna trasmititzen dute, bereziki beheko solairutetan eta sarreran. Orokorrean, barruko elementuak oso ondo gorde dira.\n(Gaztelaniaz):Dokumental laburra Youtuben.\nWikimedia Commonsen badira fitxategi gehiago, gai hau dutenak: Bacardí eraikina\nMultimedia: Bacardi Building (Havana)\nOrriaren azken aldaketa: 11 urria 2019, 11:49.


Aste Zapatista 2016 - - Goiena.eus\nAste Zapatista 2016\nOihana Irazu 2016-06-17 00:00\nEkainaren 6tik 11ra Aste Zapatistaren 16. edizioa ospatu genuen.\nLan handia da baliabide gutxirekin ekintzaz beteriko astea antolatzea eta berau aurrera eramatea; hala ere, elkarlana eta ilusioa uztartzen direnean, esfortzuak merezi duela zalantza izpirik ez daukagu.\nEskerrak eman nahi dizkiegu aurten eta aurreko urteetan ekimen hau bizirik jarraitu dezan lagundu dutenei:\nLander Besari eta Ioni kartelak egiteagatik. Haritz Bediari eta Rakel Askasibarri euren ezagupenak gurekin konpartitzearren. Donostialdeko Ilargi Berdea-koei eta Mikel Blascori. Lumaltik eta Txiapasekin elkarteetako Ceciri, Arkaitzi eta Javiri Mexikoko egoeraren berri emateagatik. Aretxabaletako Irri-Barreko Oskarri eta Gu Haziak Gara elkartekoei elkarlanean eta pazientziaz gauza politak egin daitezkeela erakusteagatik. Jose Arana egoitzako egoiliarrei, senitartekoei eta langileei, baita Alaitzen taldeari ere, urterik urte egoitzakoen egunak alaitzearren. Auzoko taldekoei, Eskoriatzako Udalari zein Luis Ezeiza eta Almen ikastetxeetakoei.\nSukaldean lagundu zutenei; bereziki, Durangoko Mariluri eta Rafari. Txotxeri, ama Olgari eta Carlos, Xenia eta Alaitz Constanzari. Txalapartariei eta Eskuernagako Kaxkabar dantza taldeari. Bazkarira etorri zineten guztioi. Abraham Arzateri barre algarak sorrarazteagatik eta Rosa Sanchezi duen arteagatik eta urtero etortzeagatik. Aldo Milari eta bere bandari plaza dantzan jartzeagatik. Gatzagako Puntaik Puntako antolatzaileei.\nGoienari; bereziki, Imanol Beloki kazetariari. Plazako tabernakoei; espezialki, Inkernukoei. Jubilatuen elkarteari. Gazta-porran parte hartu zutenei, Mendibitzukoei eta errifak erosi edo saldu zituztenei. Baita Amuska emakume elkartekoei ere.\nHalaber, esker ona adierazi nahi diegu eskoriatzar guztiei zein beste herri eta herrialde batzuetatik etorritakoei, modu batean edo bestean Aste Zapatistaren parte izateagatik.\nBihotz-bihotzez mila esker. Beste mundu bat posible dela biziki sinesten dugulako.\nOihana Irazu eta Ahinara Zubizarreta\n(Eskozap elkartearen izenean)


264 Escuela mixtoa ez da nahikorik: hezkidetzarako klabeak :: ikasi :: Udako Euskal Unibertsitatea\n264 Escuela mixtoa ez da nahikorik: hezkidetzarako klabeak\nIrakasleen formakuntza :: Hezkuntza, Psikologia, Soziologia\nHasiera-data: 2015(e)ko maiatzaren 5a\nAmaiera-data: 2015(e)ko ekainaren 9a\nOrdutegia: asteartea. 17:00-20:00\nHaurrek, jendarteratze prozesuari esker, sexu eta genero jendarte kategoriak jaso eta horiek manifestatzen ikasten dute. Jaio eta nerabezarora arte luzatzen den prozesu performatiboa eta menderatzailea da jendarteratzea; identitate maskulino eta femeninoak modu akritikoan barneratu eta sendotzeko prozesua, alegia.\nHezkidetza, heziketa metodo gisa, sexuen arteko berdintasunean eta diskriminazio ezan oinarritzen da, beraz, eskola mixtotik harago doan hezkuntza da. Batetik, bidea da neska eta mutilen parekidetasuna eta aukera berdintasuna bermatzeko. Bestetik, azken urteotako garapenetik esan dezakegu genero estereotipoetatik kanpo egiten den hezkuntza dela. Finean, hezkidetzak hurrengoa proposatzen du: Testuinguru heteropatriarkarrean, eskola espazioa eraldatzea, haurrek askatasuna eta aukera izan dezaten identitatearen auto-eraketa dinamika malgu eta moldagarri bat garatzeko eta dialektika berri bat praktikatzeko.\nHorrenbestez, ikastaro honetan, batetik, hezkidetzari lotutako gaurkotasunezko literatura eta teoriak landuko ditugu; bestetik, hezkidetza planak aurrera eramateko oinarrizko gakoak eskuratuko ditugu; azkenik, hezkidetza estrategiak ezagutu eta ezarriko ditugu.\nAurrez aurreko egunak, maiatzak 5, 12, 19, 26 eta ekainak 9\n1.-Hezkidetza kontzeptua ezagutu, ulertu baloratu eta, bereziki, hausnartu.\n2.- Ikastetxeko hezkidetza plana egiteko gakoak eskuratu eta lantzeko esparruak identifikatu:\nKonpetentzien gaineko formulazioak eskaintzen digun bide berrian, hezkidetza plana eta progamak kokatu\nHezkidetza planaren ezarpenerako, jarraipenerako, egokitzapenerako eta ebaluaketarako tresnak ezagutu eta beharrezkoak sortu.\n3.- Hezkidetza eguneroko praktikara bideratu: Ikastetxeko hezkidetza irizpideak abiapuntu (bai erabakiak hartzeko, bai arazo zehatzak kudeatzeko), sortzen diren egoerak aztertu eta esku-hartu.\nBerdintasun harremanak eraikitzeko zailtasunak aztertu eta esku-hartzerako gakoak eskuratu.\nAdierazpen sexistak identifikatzeko eta horien kontra jarduteko tresnak ezagutu eta landu.\nEdukiak, helburuei erantzunez, 3 bloke nagusitan antolatuko ditugu:\nGenero sistema, generoaren transmisioa eta adierazpenak egungo jendartean. Feminitatearen eta maskulinitatearen esanahiak gure kulturan, eta horien transmisioa.\nHeteronormatibitatearen azterketa hezkuntzan; genero eta sexualitatearen arteko lotura estua eta heterosexuazioa, desioa eta identitatearen eraikuntza, ‘Queerying gender’ eskolan.\nHezkidetza: Hezkuntza helburuak eta funtzioak, konpetentziak eta baloreak. Eztabaida garaikideak (erronkak) ezagutu eta praktikari lotu.\n2. Ikastetxeko hezkidetza plana\nHezkidetza plana: diagnosia, arazoen identifikazioa, planifikazioa eta ebaluazio/egokitzapen mekanismoak eta estrategiak.\n3. Hezkidetza eguneroko praktikan\nSexismoa ikastetxean. Arazoen identifikazioa eta hipotesien sistematizazioa. Estrategien lanketa.\nSexu estereotipoetatik kanpo orientazio pertsonalerako, akademikorako eta profesionalerako gakoak.\nGenero indarkeria; identifikazioa, esku-hartzea eta prebentzioa.\nTEORIA eta PRAKTIKA. Garrantzitsua, marko teoriko oso eta aberats batez jabetzea ikaslea, era berean, funtzionala behar du, ikasleak aplika dezan.\nTeoria eta praktika uztartuko ditugu.\nHausnarketa: Indukzio-dedukzio eta analisia-sintesia.\nTalde dinamika sustatzeko metodologiak (eztabaidak, jolasak, ezagutza kooperatiboak, …).\nBaliabide teknikoak :\nSaio teoriko-praktikoak gidatzeko Prezi programa baliatuko da: kontzeptu kateak, artikuluak, bideoak, eta abar jasoko dituzte aurkezpenok eta sarean eskura izango dituzte ikasleek.\nAplikazio informatikoaren gida\nsexu, genero, maskulino, femenino, berdintasun, hezkidetza, ikastetxea, prest gara


Ainhoa Unanueren 49 poema — Gaztezulo\nAinhoa Unanueren 49 poema\nAinhoa Unanueren 49 poema https://www.gaztezulo.eus/albisteak/ainhoa-unanueren-49-poema https://www.gaztezulo.eus/albisteak/ainhoa-unanueren-49-poema/@@download/image/20082271280eskaparatean.jpg\nAinhoa Unanue bermiotarrak 49 poema, 49 egun liburua argitaratu du bere kabuz eta dagoeneko 220 ale saldu ditu. 25 poema euskaraz dira, eta 24 gazteleraz. Unanuek berek kontatu digu nolakoa izan den sorkuntza prozesua. Hona hemen kontaketa:\n"Liburu bat idatzi, pentsatu, argitaratu eta saldu 4 hilabetetan ondo egin daitekenik sinesten ez baduzu...\nIrakurleak kokatzeko, datu zenbait. Hasteko esan nire lehenengo liburua dela hau. Txikitatik idatzi dut, gerora denetarik: olerkiak, ipuinak, saiakerak, narrazioak, dibulgazioa... lehiaketa batzuetara ere aurkeztu nituen lanak duela 4-5 urte. literatura zein dibulgazioa, pentsatu eta idaztea, noski, irakurtzea, idaztea eta rockanrola dira nire zaletasun nagusiak.\n2007ko urriaren 12an, Andaluzian 4 egun pasata bueltan hasi nintzen liburuko poemak idazten. Orain arte gazteleraz oso poema gutxi nituen idatzita. Baina, honela atera zaizkit, natural, eta ez diet bueltarik eman, gizarte diglosiko batean bizitzearen ondorio gisa-edo. 25 poema euskaraz daude, beste 24 gazteleraz; lehenengoa eta azkena euskaraz dira, normalean gaztelera beti nagusitzen denez, hemen alderantziz izan zedin bilatu nahi nuelako.\nMusikatzeko egokiak irudituta, musikari lagun batzuei pasa nizkien letrak. Hilabete batez-edo egunero idatzi nituen olerkiak, harik eta abenduaren hasieran liburu batean biltzeko ideia sortu zitzaidan arte. izenburu bat ere okurritu zitzaidan: 49 poema, 49 egun, Donostiko etapa. Klaro, 48 poema nituen, beste bat idatzi eta dena prest. Baina... atzerapenak medio, olerki berriak idazten jarraitzen nuen, bi edo hiru egunero....... beraz......... 75bat bildu zitzaizkidan eta hautatze prozesu bidez egin nuen, kritikak, egoerak......... kontuan hartuta. poema batzuk bidean gelditu dira, berriak sartzeko...........\nProzesu guztia nik kontrolatu nahi nuen; lagun baten inprentara jo genuen aurrekontu bila, lagun batek egin zituen azala eta kontrazala eta ni neu arduratuko nintzen aurkezpenaz eta banaketaz. Otsailera arte luzatu zen, argitaratzailea (pertsona fisikoa) ni izanik, ISBN edo erregistro zenbakia lortzeko hilabete bat itxaron behar izan nuelako. Aipatu zenbaki hori Espainiako Gobernuak ematen duela, argitaratzen diren liburuen kontua eramateko. Zenbaki horretatik lortzen den barra-kodea beharrezkoa da liburua leku komertzialetan saldu ahal izateko.\notsailaren hasieran zenbakia eskuan, aldaketak egin, akatsak (batzuk ja, ja) zuzendu eta maketatu egin zituzten. Hurrengo asterako inprimatuko zituztela gelditu ginen. Otsailaren 15ean jaso genuen liburua: 220 aleko tirada. Helburua, denak inguruan saltzea zen, 3 lekutan daude salgai, Donostin eta Bermion (herriko tabernan) 6 eurotan, ale gehienak eskuz-esku saldu dira (agente komertzialen laguntzarekin, ja, ja, Xanti, ama...)\nLiburua oso harrera ona izaten ari da, horren erakusgai gelditzen diran gutxiak "erreserbatuta" egotea. Jendeak eskatuko balu, 2.edizio bat egitea posible litzateke. Batez ere, dirurik ez galtzea, eta, ahal dala, denak saltzea zen helburua. Ah, eta musika taldeentzat: letrak hartu eta musikatzen ausartu!!! Ale bakoitza 4,25 euro kostatu zait niri, kontuak zuok atera. Eskerrak erosi edo irakurri duzuen guztioi, nahi duenak fotokopiak atera ditzala... gehiago etorriko dira!!! "


Biltegia saguzarren habitaterako berregokitzea - Aizpitarte Elkartea\nBiltegia saguzarren habitaterako berregokitzea\nPosted on 21 maiatza 2022 5 ekaina 2022 by Aizpitarte Elkartea\nGaur, 2018. urtean hasi ginen lanean, Gipuzkoan ferra-saguzar mediterraneoa berreskuratzen. Saguzar honek Iparraldean arrakastaz hazi eta hibernatzen duen bi barrunbetan bildutako ingurumen-datuetan oinarrituta, Landarbason (Donostia) abandonatutako egitura batzuk egokitzen ari gara, saguzar horiek hazteko baldintza egokiak sortzeko.\nIaz lortutako lorpenaren ondoren, garai bateko Canal Altoko etxola batean ingurumen-baldintzak birsortzea eta ferra-saguzar txiki baten kume bat bertan haztea lortu ondoren, aurten espazio askoz handiago baten egokitzapenarekin jarraitzen dugu, azpiegitura horretako ur-biltegi zahar bat, alegia.\nUrte pare bat daramatzagu landaredia eta lurra garbitzeko lanetan, eta hamarkada askotan pilatu dira estalkian, bi helbururekin: Hazkuntza-aldian tenperatura minimoak igotzea eta sabaiak lehor mantentzea saguzarrak ondo heltzeko.\nOrain arte lortu dugu estalkiaren azaleraren erdia inguru garbitzea, eta gaurko helburua zen sastrakak eta lurra kentzen jarraitzea eta iragazgaizte bat jartzea garbituta zegoen zatian.\nBi bideo utziko dizkizuegu, bata garbitasunarena eta bestea iragazgaiztearen “time- lapse”arena.\nHori guztia ezin izan da egin honako hauen laguntzarik gabe:\nGarbiketako goizaren ondoren, inguruko jatetxe batera joan gara bazkaltzera, gure ekintzetan behin eta berriz laguntzen diguten boluntario talde hau kohesionatzeko.\nJarduera hau Donostiako Udalaren laguntzari esker egin da, proiektu honetarako materialak diruz laguntzen baititu.


Uholdeak Bizkaian, 2018ko urtarrilaren 11n: Kalteen zenbaketa | Berriak Gizartea | EiTB\nUholdeak Bizkaian, 2018ko urtarrilaren 11n: Kalteen zenbaketa\nMuxikan, Gernika-Lumon eta Mungian izan dira arazorik larrienak. Segurtasun Sailak bertan behera utzi du jada larrialdiei aurre egiteko plan berezia.\nMuxikako alkatea: 'Ezin izan dugu herri barruan mugitu ere egin'\nHainbat ibilgailutako bidaiariak erreskatatu dituzte Gernika eta Muxika artean\nEuriteek eragindako kalteak zenbatzen eta garbitzen aritu dira Muxikan\nEtxeetaraino sartu da ura Muxikan, Oka ibaiak gainezka eginda\nEzustean harrapatu zituen euriteak Muxikako bizilagunak\nAtzo Bizkaiko hainbat herritan uholdeak izan ondoren, kalteak zenbatzeko eta urak ekarritako garbitzeko eguna izango dute Mungian, Gernika-Lumon eta Muxikan bereziki, baina baita Uribe Kostako, Busturialdeko eta Durangaldeko beste hainbat udalerritan ere. Azken orduetan atertzera egin du eta ibaien ur-emariak behera egin du.\nEusko Jaurlaritzako Segurtasun Sailak, ondorioz, bertan behera utzi du jada uholdeei aurre egiteko atzo martxan jarritako plan berezia. Hala ere, Zadorra ibaiaren arroaren jarraipena egiten jarraituko du Eusko Jaurlaritzak, urtegiekin lotuta.\nGoizaldean, Gatikan, Butroe ibaiaren arroan, bizi izan dute egoerarik zailena. Alerta laranja ezarri dute, baina alerta laranjatik abisu horira jaitsi dute gero. Halaber, BI-634 errepidea itxita egon da gauean Gatikan, ur-putzuak sortu baitira. Hala ere, goizeko lehen orduan ireki dute.\nErauntsiaren erakusgarri, datu pare bat: Bermeon, metro karratuko 70 litro bota ditu 24 ordutan; Muxikan, berriz, metro karratuko 24,6 litro batu dituzte ordubetean, 74 litro guztira. Euri-jasak uholdeak eragin ditu ostegun honetan Bizkaiko hainbat herri eta errepidetan.\nBizkaiko Foru Aldundiak jakinarazi duenez, ia 100 abisu inguru jaso zituzten atzo arratsaldean uholdeak eta ur putzuak tarteko, bereziki, Muxikan, Gernikan, Ibarrangelun eta Mungialdean.\nZehatz-mehatz esanda, 54 abisu ur putzuengatik, 15 lokal, garaje eta etxebizitzan sartutako urarengatik eta 17 luiziengatik. Halaber, larrialdi zerbitzuek hiru erreskate egin behar izan zituzten Muxikan, autoetan harrapatuta gelditu ziren pertsonak erreskatatzeko.\nGoizean goizetik, Gernika eta Basauriko suhiltzaileak ura xukatzeko lanetan ari dira Muxikan eta Gernikan bereziki.\nAtzoko euri zaparraden ostean, gaur atertzera egingo du. Goizean euri txikia egingo du oraindik han-hemenka, baina giroak hobera egingo du arratsalderako. Are gehiago, hodeitza saretuz joango da eta eguzkia ere ikusi ahal izango da.\nKALTE LARRIENAK, MUXIKAN\nUdalerririk kaltetuena Muxika izan da. Hainbat bizilagun etxetik atera zituzten eta senide zein lagunen etxean eman behar izan dute gaua. Muxikan, hainbat orduz itxita egon da Gernika-Lumo eta Zornotza lotzen dituen BI-635 errepidea. Hainbat ibilgailu harrapatuta geratu ziren uholdeen ondorioz, eta suhiltzaileek erreskatatu zituzten gidari eta bidaiariak.\nBusturialdeko hainbat etxebizitza eta lokaletan ura sartu zen eta kalte materialak eragin zituen. Horrez gain, tren zerbitzua etenik dago Muxika eta Gernika-Lumo artean.\nAitor Goldaraz Muxikako alkateak azpimarratu duenez, ustekabean gertatu zen, ez baitzegoen inolako abisurik. Kalteen balorazioari dagokionez, oraindik ez dute zenbaketarik egin. Gaineratu duenez, asteburuan eta datorren astean zehar egingo dute.\nEuriaren ondorioz, alerta laranja ezarri zuten Oka ibaian, Muxikan. Halaber, Oka ibaiak gainezka egin zuen Gernika-Lumon, eta uholdeak izan dira.\nMungian, Udaltzaingoak Butroe ibaiaren ertzetik ez igarotzeko aholkatu zien bizilagunei. Ur-putzuak eta luiziak tarteko hainbat intzidentzia zenbatu dituzte, bigarren mailako eta auzoetako errepideetan bereziki.\nMuxikako alkateak egin bezala, inolako alertarik ez zegoela ziurtatu du Ager Izagirre Mungiako alkateak. Dena dela, beste herrietan baino kalte txikiagoak izan omen dira. Udalak larrialdi plana aktibatu zuen Butroe ibaiaren maila igotzen ari zela eta maila horia harrapatu zuela ikusita. Ura ponpatzeko makinak erabili zituzten garajeetatik eta beste toki batzuetatik ura ateratzeko.\nBeste ibai batzuetan, alerta laranja edo abisu horia ezarri dute. Alerta laranja ezarri dute Oka ibaian, Muxikan, eta Ibaizabal ibaian, Zornotzan, eta abisu horia, berriz, Butroe ibaia, Mungian, eta Asua ibaia, Sondikan.\nKarrantzan, ura pilatzeko erabiltzen den urmael batek gainezka egin du.\nJose Antonio Aranda Euskalmeteko arduraduranen hitzetan, zer gertatu zen ikertzen ari dira.


Ameriketako Estatu Batuetako historia (1945-1964) - Wikipedia, entziklopedia askea.\nAmeriketako Estatu Batuetako historia (1945-1964)\n1945-1964 bitarteko Ameriketako Estatu Batuetako historiak Bigarren Mundu Gerraren amaieratik John F. Kennedyren hilketaren arteko garaia hartzen du.\n1 Gerraondoa (1945-1953)\n2 Urte oparoak (1953-1960)\n3 Amerikar ametsa kolokan (1960-1964)\nGerraondoa (1945-1953)[aldatu | aldatu iturburu kodea]\n1945eko apirilean hil zen Franklin D. Roosevelt, AEBetako lehendakari karismaduna. Hala, harekin lehendakariorde izandako Harry Truman heldu zen Etxe Zurira. Jatorri apalekoa zen, luxurik gabeko ohiturak zituen, eta administratzaile onaren fama ere bai. Europan Bigarren Mundu Gerra amaitzeko zorian zegoela hartu zuen lehendakaritza. Berak eman zuen baimena 1945eko abuztuan Hiroshiman eta Nagasakin bonba atomikoak jaurtitzeko. Berehala eta baldintzarik gabe errenditu zen Japonia.\nKoreako Gerra; borrokak Seulgo karriketan, 1950\nBehin garaipena eskuratu ondoren, Trumanek kanpo politika berri baten oinarriak finkatu zituen, George Marshall, Dean Acheson eta George F. Kennan aholkularien laguntzarekin. AEBen kanpo politika berria hiru zutabeotan oinarritzen zen: komunismoaren espansionismoari eustea, “mundu askearen” defentsa, eta itun militarrak Hego eta Erdialdeko Amerikan, Europan eta Ozeano Barean (Amerikako Estatuen Erakundea, 1948an; NATO, 1949an; ANZUS, 1951n). Etengabe SESBaren aurka aritu beharrak Mendebaldeko Europan eta Ekialde Urrunean gudarostea zabalduta eta prest edukitzera behartzen zituen AEBak. Aurkakotasun horren pasarte gogorrena Koreako Gerra izan zen (1950-1953).\nPropaganda antikomunista, 1947\nNazio barruan, AEBetako ekonomia bake arora egokitzeak sorrarazi zituen arazoei egin behar izan zien Trumanek aurre. 1945etik 1947ra bitartean, 10 milioi eta erdi soldadu (biztanle guztien %7,5) gudarostea utzi eta eguneroko bizitzara itzuli izanaren ondorioz, inflazioa izugarri igo zen, soldatak jaitsi ziren, eta langabeziaren mamuak berriro indar hartu zuen. Ekonomiaren motelaldiaren erdian, Truman 1948ko hauteskundeetara aurkeztu zen, Roosevelten ideietan oinarritutako gizarte egitasmo batekin. Fair Deal izenaz ezagutu zen egitasmo politiko hark gizarte babeserako sistemak indartzea, gutxieneko soldata igotzea, etxebizitzak eraikitzeko asmo hedadura handiko bat bideratzea, nekazariei laguntzak ematea, eta arraza bereizkeria bukaraztea agintzen zituen. Langileen, behartsuen eta baztertuen botoei esker, inork gutxik espero zuen garaipena lortu zuen Trumanek.\nBaina ezin izan zuen egitasmo oso hura aurrera atera, gehiengo errepublikarrak oztopoak jarri baitzizkion kongresuan. Trumanen agintaldiak, ordea, izan zituen alde ilunak ere: Fair Deal-ari buruz demokraten artean sortutako zatiketa, Koreako Gerrak herritarrengan izan zuen arbuioa, eta Joseph McCarthy senatoreak abian jarritako histeria antikomunista, hark bultzatutako jarduera antiamerikarren aurkako borroka garai hartako benetako sorgin-ehiza bihurtu baitzen.\nUrte oparoak (1953-1960)[aldatu | aldatu iturburu kodea]\nEisenhowerren hauteskunde kanpaina, 1952\nHogei urtez lehendakari demokratak izan ondoren, errepublikarrek irabazi zituzten 1952ko hauteskundeak, Eisenhower jenerala lehendakarigai zutela. Politikan esperientziarik ez zuen arren, Europako gerran gudaroste aliatuaren buru izandako hark nahikoa izan zituen bere izen ona eta Korearako irtenbide azkar eta ohorezko bat bilatzeko agindua hauteskundeak irabazteko.\nEisenhowerren garaipena amerikar herritar arruntaren segurtasun eta lasaitasun gogoaren adierazle zen. Bere ideia antikomunista sendoetan oinarriturik, eta arma nuklearren eguneratzeari uko egin gabe, Eisenhowerrek aldi berri bat hasi zuen Sobietar Batasunaren eta Estatu Batuen arteko harremanetan; elkarri eraso gabe bakean bizitzea deitu zitzaion. Giro baketsu hark Nikita Khrustxevek Washingtona egindako bisitan izan zuen goren maila; 1956an Suezko Krisialdia izan zen tartean, baina konponbidea aurkitu zioten.\nBarne politikaren arloan, Eisenhowerrek demokraten gehiegizko interbentzionismoaren eta errepublikarren ohiko liberalismo ekonomikoaren arteko oreka bilatu nahi izan zuen. 1950etik 1965era bitartean, Estatu Batuetako BPG 2,5ez biderkatu zen, industria produkzioa bikoiztu zen, eta per capita errenta %45 hazi, boom demografikoa izan bazen ere. Goraldi ikusgarri horren arrazoiak hiru izan ziren: teknologiaren garapen ikaragarria, barne eskariaren hazkundea (arma industria barne zela), eta Mendebaleko Europarekin eta Hego eta Erdialdeko Amerikarekin zituzten pribilejiozko merkataritza harremanak.\nEtxebizitza familiabakarrak, Levittown, Pennsylvania, 1959\nHorrekin batera, kontzentrazio prozesu handiak gertatu ziren industriaren eta finantzen munduan: 1960an langile guztien lautatik bat Estatu Batuetako enpresa handienetan zeuden enplegatuta, eta enpresa berorietan sortzen ziren soldaten eta industriako mozkin guztien heren bat. Kudeatzaile modernoen gestiopean eta kapitalismo herrikoiak finantziatuak (General Motorsek bi milioi akziodun txiki zituen) enpresa asko multinazional bilakatu ziren (Ford, IBM, Firestone, e.a.).\nOparotasunarekin batera kontsumoko gizartea etorri zen: 1955 aldera, Estatu Batuetako hiru herritarretatik batek autoa zuen, etxeen %81ean telebista zuten, eta ia denetan hozkailua eta garbigailua. Hirietako biztanleria asko hazi zen, eta hirugarren sektoreak inoiz ez bezalako eragina izan zuen ekonomian: 1960an esku langileak biztanleria aktiboaren %33 baizik ez ziren, eta nekazariak %10era ez ziren iristen. Klase arruntak bilakatu ziren gizarte amerikarraren bizkarrezur, eta gizarte mota haren bizimodua eta hiritik kanpoko haien etxe lorategidun erosoak Estatu Batuetako bizimoldearen ikur bihurtu ziren.\nAmerikar ametsa kolokan (1960-1964)[aldatu | aldatu iturburu kodea]\nJohn F. Kennedyk gorpuztu zituen belaunaldi berriaren aldaketa gogoak. Aberatsa, kultura handikoa, eta Massachusettseko senatore demokrata zen lehendakari hautatu zutenean. Behin Etxe Zurian zela, amerikar aurrerakoienen oniritzia bilatu zuen, Eisenhowerren aldiko kontserbadorekeria hausteko. Kennedyren gobernu egitasmoak Roosevelt eta Keynes izan zituen, erdi bana, inspirazio iturri. Amerikar aurrendarien espiritu ausarta eta elkartasunezkoa beretzat hartuz, muga berri baten konkista proposatu zuen.\nJohn F. Kennedy Dallasen, eraila izan baino minutu batzuk lehenago\nNazio barruan, oparoaldia luzatuz eta aprobetxatuz, baztertuak gizarteratu nahi izan zituen, pobreziaren eta arrazakeriaren aurka borrokatuz. Kanpoan, berriz, Estatu Batuen aitzindaritza berrezarri nahi izan zuen, Hirugarren Mundua nazioarteko plazara agertzen ari zen aldi historiko hartan. Kennedyren administrazioak onartu zuen gizona Ilargira eramango zuen espazio hegaldien egitasmo munta handikoa (Apollo programa); Erdialdeko eta Hego Amerikako Aurrerapenarako Aliantza proposatu zuen; berdinen arteko merkataritza hitzarmen handi bat sinatzea eskaini zion EEEri; eta, bake egoera hautsi gabe, irmotasunez eutsi zien bere jarrerei. Sobietar Batasunarekiko harremanetan (1961eko Berlingo Krisialdia; Kubako Krisialdia, 1962). Herritarrengan itxaropena sortzen jakin izan zuen, amerikarren irudi toleranteena eta aurrerakoiena banderatzat harturik. 1963ko azaroaren 22an hil zutenean mito bihurtu zen. Baina izan zituen hutsegiteak ere, Vietnamgo Gerra hastea, esate baterako.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2018-3-23 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nWikimedia Commonsen badira fitxategi gehiago, gai hau dutenak: Ameriketako Estatu Batuetako historia (1945-1964)


Fukushima: AGUR OZEANO PAZIFIKOKO ARRAINEN KONTSUMOARI. | zeure hitza\nFukushima: AGUR OZEANO PAZIFIKOKO ARRAINEN KONTSUMOARI.\nabuztua 30, 2013 by Zuretanirezai\nOzeano Pazifikotik datorren arraina kontsumitzen baldin bazabiltz egun, bi aldiz pentsatzeko arrazoirik etzaizu faltako artikulu hau irakurtzen. Desastre naturalez hitzeginez, Fukusima azken hamarkadetan gertatu diren potoloenen artean izanen da.\nAndrew Kishnerrek, krimer nuklearrak www.nuclearcrimes.org ren fundatzailea, Informazio adar esanguratsuak ipini ditu batera zer garatzen joan den denboran zehar Fukusimako istripu nuklearrari buruz. Bere azterketaren nondik norakoak linkean izanen dituzu.\nOndorengo hitz hauek Gary Stanperek idatzirikoak dira oroituaz zer joan den gartatzen Fukusiman.\n“Fukusimatik iritsiz doazen berri mingarriak okerreagotzen doaz- askoz okerragoak. Simpleki, kontrolik gabeko suntsipen eta heriotza dakarren isuria.\nTEPCOk aitortu behar izan du raadiazio isuria geldiunerik gabe dagoela eta zoritxarez geratzeko aztarnarik eman gabe isurtzen Ozeanora.\nEmaten duenez 300 eta 450 tona ur kontaminatua, iodina radiaktiboa, cesium, eta strontium-89 eta 90 dituena, ari da Ozeanora isurtzen Fukushima Daichi lekutik.”\nIdeia bat egitearrren benetan zein egoera txarra den, Japoniar adituek diote Fukusimako kaltea 1945eko Hiroshima eta Nagasakiko bonba nuklearrak baino 20-30 aldiz handiagoa dela.\nEntzun ez duzun gauza ugari dago. Ah! Eta informazioa hor dago, baina sakonki begiratu beharra dago aurkitzeko, eta zihur hori ez duzula iluntzeko albistegian entzun eta ikusiko.\nAKENALDIKOAK: TEPCOk dio 10 trilloi bakerel90 eta 20 trilloi bakerel cesium-137 isuri direla ozeanora zaurituriko erreaktoretik 11/5 ezkereroztik. Estmazio oso baxua da hau. Baita ere, Tritium mailak itsasoan(itsasportua) Daichin gorantzako igoera beldurgarrian doaz (bagenekien zer gerta behar zuen).\nMOMENTUKOAK: Fukusimako azken ezbeharrean, oso radioaktibo den sobrakoa likidoaz osaturiko ehundaka tanketatik bat edo bik isurketak dituzte. Likido radiaktiboa lurrera ari da jausten eta dauden putzuak kiskaliz dira. Azalean aztertuta, 10 Rm/Hr inguru. Fukusima “7. maila”n gertatzen ari den desastre nuklearra kontestutik aterata ere, isuri desastroso hauek “txar” kontsideratzen dira. Ageri den bezala, isuriaren krisiak katgorizazio berezia jaso du, “3.mailakoa” 8ko eskala internazionalean.\nMOMENTUKOA: Fukusimako ur kontaminatuaren barnean hiru bider cesium gehiago du Txernobilen askatu zena baino.\nBota begirada bat azpiko link haueri\n← Vaticanoa, Aitasantu Beltza eta Jesuiten lotura II Gerra Mundiala eta Naziekin. 10\nHitz-batzuk: Esperientziarik? →


106E/2021 EBAZPENA, maiatzaren 20koa, Ekonomia Zirkularraren eta Klima Aldaketaren Zerbitzuko zuzendariak emana, Irunberriko udal-mugartean gas naturala konprimatzeko instalazio baten ingurumen baimen integratua berrikusten duena. Instalazioaren titularra Enagas Transporte SAU da.\nInstalazio horrek badu ingurumen baimen integratua, Landa Garapeneko eta Ingurumeneko kontseilariaren 344/2007 Foru Aginduaren bidez emana, gero Ekonomia Zirkularraren eta Uraren Zerbitzuko zuzendariaren uztailaren 24ko 185E/2017 Ebazpenaren bidez eguneratu eta Ekonomia Zirkularraren eta Uraren Zerbitzuko zuzendariaren irailaren 3ko 307E/2018 Ebazpenaren bidez aldatu zena.\nKutsaduraren Prebentzio eta Kontrol Integratuaren Legearen testu bateginak, zeina abenduaren 16ko 1/2016 Legegintzako Errege Dekretuaren bidez onetsi baitzen, 26. artikuluan ezartzen du ezen baimenaren baldintzak berrikusi egin behar direla teknika erabilgarri onenei buruzko ondorioak argitaratzen direnetik lau urteko epean. Instalazio honetan egiten den jarduera sektore industrialari dagokionez, aipatu ondorioak argitara eman ziren Batzordearen 2017ko uztailaren 31ko 2017/1442 Erabakiaren bidez; erabaki horretan errakuntza-instalazio handietako teknika erabilgarri onenei (TEO) buruzko ondorioak ezarri ziren, Europako Parlamentuak eta Kontseiluak industria emisioei buruz emandako 2010/75/EB Zuzentarauarekin bat.\nHorregatik, 2020ko irailaren 25ean titularrak instalazioa egokitzeko proiektu teknikoa aurkeztu zuen, Batzordearen 2017/1442 Betearazpen Erabakian ezarritako teknika erabilgarri onenei buruzko ondorioak betetzearren, eta, horren ondorioz, instalazioaren baimena berrikusteko prozeduraren tramitazioa hasi zen. Erabaki hori bat dator abenduaren 16ko 1/2016 Legegintzako Errege Dekretuaren bidez onetsitako Kutsaduraren Prebentzio eta Kontrol Integratuei buruzko Legearen testu bateginaren 26. artikuluan ezarritakoarekin.\nAurkezturiko dokumentazioa aztertu ondoan, Ekonomia Zirkularraren eta Klima Aldaketaren Zerbitzuak ondorioztatu du instalazioa egokitzen zaiola Batzordearen 2017ko uztailaren 31ko 2017/1442 Betearazpen Erabakiari.\nHala ere, ingurumen baimen integratuan instalazioak aireratzen dituen emisioez ezartzen dena eguneratu behar izan da, Batzordearen 2017ko uztailaren 31ko 2017/1442 Betearazpen Erabakian eta apirilaren 7ko PRA/321/2017 Aginduan (horren bidez errekuntza-instalazio handietako SO2, NOx, partikula eta CO kutsatzaileen emisioak neurtzeko prozedurak, neurketa-tresnak kontrolatzeko prozedurak eta emisio horiei buruzko informazioa lantzeko eta bidaltzeko prozedurak arautzen dira) ezartzen diren ondorioak betetzen direla bermatzeko. Hain zuzen ere, eguneratu da gehienez zenbat NOx eta CO isurtzen ahal den bi konpresore-multzoetako turbinetako emisio-guneetan.\nEbazpen proposamena instalazioaren titularrari entzunaldia emateko tramitean egon da hamabost egunez. Ebazpen honen eranskinean jaso dira titularrak aurkeztutako alegazioen zerrenda eta haiei emandako erantzunak.\nEspedientea tramitatu da bat etorriz Kutsaduraren Prebentzio eta Kontrol Integratuen Legea garatzen duen Industria isurien Erregelamenduaren 16. artikuluan ezarritako prozedurarekin (erregelamendu hori urriaren 16ko 815/2013 Foru Dekretuaren bidez onetsi zen).\nLehenbizikoa.–Berrikustea Irunberriko udal mugartean gas naturala konprimatzeko instalazioaren ingurumen baimen integratua. Instalazioaren titularra Enagas Transporte SAU da. Izan ere, egiaztatu da instalazioa egokitzen zaiola Batzordearen uztailaren 31eko 2017/1442 Betearazpen Erabakiari, non teknika erabilgarri onenei buruzko ondorioak ezarri baitziren; hori guztia bat etorriz teknika erabilgarri onenen ebaluazioarekin, zeina jasotzen baita ebazpen honen eranskinean. Horrenbestez, instalazioak eta jarduerak berak ingurumen baimen integratuaren administrazio espedienteetan eta ebazpen honen eranskinean adierazitako baldintzak bete beharko dituzte.\nBigarrena.–Ebazpen honetan jasotzen diren baldintzak ez betetzeak berekin dakar ingurumeneko diziplina-neurriak hartzea, hain zuzen ere, Kutsaduraren Prebentzio eta Kontrol Integratuaren Legearen testu bateginaren (abenduaren 16ko 1/2016 Legegintzako Errege Dekretuaren bidez onetsia) IV. tituluan jasotakoak, ezertan galarazi gabe sektoreko legerian ezarritakoa, aplikagarri izaten segituko baitu, eta, modu subsidiarioan, Ingurumena Babesteko Esku-hartzeari buruzko martxoaren 22ko 4/2005 Foru Legearen VI. tituluan ezarritako zehapen-araubidean jasotakoak.\nHirugarrena.–Ebazpen hau Nafarroako Aldizkari Ofizialean argitaratzea.\nLaugarrena.–Ebazpen honek ez du administrazio bidea amaitzen, eta espedientean interesa dutenek –administrazio publikoek izan ezik– gora jotzeko errekurtsoa jar dezakete, Landa Garapeneko eta Ingurumeneko kontseilariari zuzendua, hilabeteko epean. Administrazio publikoek administrazioarekiko auzi-errekurtsoa jar dezakete, Nafarroako Justizia Auzitegi Nagusiko Administrazioarekiko Auzien Salari zuzendua, bi hilabeteko epean. Horrek ez du galarazten Nafarroako Gobernuari aurretiazko errekerimendua egin ahal izatea, administrazioarekiko auzien jurisdikzioa arautzen duen uztailaren 13ko 29/1998 Legearen 44. artikuluan ezarritako moduan eta epean. Epeak ebazpen hau jakinarazi eta biharamunetik aurrera kontatuko dira.\nBosgarrena.–Ebazpen hau Enagas Transporte SAUri eta Irunberriko Udalari igortzea, behar diren ondorioak izan ditzan.\nIruñean, 2021eko maiatzaren 20an.–Ekonomia Zirkularraren eta Klima Aldaketaren Zerbitzuko zuzendaria, Pedro Zuazo Onagoitia.\nIragarkiaren kodea: F2108516